Peter Skaarup (DF), 2003-05-21:
I Dansk Folkeparti er vi meget bekymrede for, at det under den tidligere regering, som vi netop har været inde på, skulle være lykkedes et større antal mistænkte krigsforbrydere at komme ind i landet, herunder hærchefen.
Vi mener grundlæggende, at det var en katastrofe, og at det har været udslag af den katastrofale og elendige udlændingepolitik, man har ført under den gamle regering.
Vi mener derfor også, at Socialdemokraterne og Det Radikale Venstre står med et helt afgørende ansvar for, at vi har stået i den suppedas med hensyn til hærchefens ophold i Danmark og al den omtale, diskussion og alle de ressourcer, der er blevet brugt i det danske samfund på den sag.
Derfor er det grundlæggende også sådan, at vi tilkendegiver her i dag under debatten, at det er under den gamle regering, at problemerne er opstået omkring hærchefen.
Men det siger sig selv, at myndighedernes håndtering i forbindelse med hærchefens forsvinden selvfølgelig ikke har været rimelig, og det er i den sidste ende ministerens ansvar, at de myndighedshåndteringer ikke har været på plads.
Det, det koncentrerer sig om for vores vedkommende i kritikken, er det forhold, at Statsadvokaturen beder om, at den fængsling, der skal ske, mens man undersøger hærchefens sag, kun er i surrogat, for det gør med de besøg og de opringninger, der har været, at hærchefen får mulighed for at forsvinde.
Det er selvfølgelig under al kritik, når det er alvorlige forbrydelser, som han muligvis har begået, og som man er i gang med at undersøge.
Det er også kritisabelt, da hans forsvinden sker, at man ikke sørger for, at den efterlysning hurtigt kommer af sted, og at man ikke hurtigt advarer lufthavne og andre steder, hvor den pågældende måtte tage af sted fra, om, at vi her har at gøre med en person, der er efterlyst og er forsvundet under varetægt i surrogat.
Det er uacceptabelt, og derfor har Dansk Folkeparti også sammen med regeringspartierne og også andre partier i Retsudvalget - alle partier - udtrykt kritik af den håndtering.
Vi har så også peget på i vores kritik, at vi er nødt til at se fremad.
Et er, hvad der der sket.
Den gamle regering har sørget for, at hærchefen kom ind i Danmark.
Det er det helt grundlæggende problem.
Men det har også været sådan, at der har været fejl i myndighedernes håndtering.
Men vi er også nødt til at se fremad, og der har specielt været to punkter, som vi har fokuseret på under behandlingen af denne her sag, og det vil jeg også nævne her i Folketinget i dag. Det ene handler om fremtiden for hærchefen.
Der mener vi grundlæggende, at det skal være sådan, at har manden begået alvorlige krigsforbrydelser, skal man selvfølgelig sørge for, at han bliver retsforfulgt for det.
Kl. 9.55
Vi mener grundlæggende, at det bør ske i sammenhæng med de øvrige retsforfølgninger, der må formodes at finde sted i Irak, efter at Saddam Husseins regime er væltet.
Der vil være - vi ved det alle sammen fra medierne - en række personer, som man har efterlyst, som man søger efter, som man efterfølgende formentlig vil kunne retsforfølge.
Der mener vi, at hærchefen i det retsopgør vil kunne retsforfølges, hvis det er, at han har begået noget, der er kriminelt, hvad mange mener at han har gjort.
Det ville være meget uoverskueligt for danske myndigheder og for danske retter at efterlyse alle de personer, der skal vidne i en sag, hvis den måtte foregå i Danmark.
Derfor mener vi, at det skal foregå lokalt i Irak sammen med retssager mod de øvrige krigsforbrydere efter Saddam Husseins styre.
Den anden del, vi har fokuseret på i Dansk Folkeparti som det fremadrettede, er, at der i Danmark ud over hærchefen lever andre personer, som har været i landet nogle år, som også er på tålt ophold, og som også er eftersøgt for krigsforbrydelser.
Der mener vi, at man er nødt til at stramme procedurerne i disse sager mod folk, som er anklaget for krigsforbrydelser.
Det nytter ikke noget at fokusere indsatsen, som jeg synes at der har været en tendens til fra bl.a. Socialdemokraternes side, udelukkende om hærchefen og de problemer, der har været dér.
Vi mener grundlæggende, at Socialdemokraterne selv kunne have undgået dem ved at lade være at lukke manden ind i første omgang, men vi mener altså også, at det er vigtigt at fokusere på de øvrige personer på tålt ophold, som regeringen i sit regeringsgrundlag sagde skulle sidde i den lukkede afdeling i Center Sandholm.
Det har vi følt har været vigtigt at få fulgt op på, og derfor står der i beretningen også noget om det.
Der er det fremadrettede forhold, som er helt afgørende for denne her sag, at vi sørger for, at andre personer ikke kommer i den samme situation som hærchefen.
Grundlæggende mener vi altså, at der er grund til at udtrykke kritik af specielt den gamle regerings håndtering af denne her sag, men også af den nuværende.